Sjåføren trodde isen var så tykk at han kunne kjøre bil på Langvatnet, men fikk seg en ubehagelig overraskelse. Plutselig ga isen etter, og ett av hjulene gikk gjennom isen. Resultatet ble at bilen rullet rundt og havnet på taket.

Sjåføren kom fra hendelsen med bare et kutt i en finger, og kom seg raskt ut av bilen. Han forteller om det som skjedde.

- Jeg hørte at det knaket rundt bilen, og førsøkte å komme meg videre. Da skar ett av hjulene gjennom isen, og bilen rullet rundt. Alle rutene ble knust, og jeg trodde mitt siste øyeblikk var kommet. Heldigvis gikk det bra, sier en noe rystet sjåfør til Rana Blad.

Politiet kom til stedet og tok etter hvert med seg sjåføren inn til politistasjonen på Mo, for avhør. Mannens førerkort er beslaglagt, med bakgrunn i at kjøring på vatn i utgangspunktet er ulovlig.

Falken og politiet sørget ved 14-tiden fredag for å få bilen over på fire hjul igjen, slik at den kunne bringes tilbake på trygg grunn igjen.